Predkladacia správa

	Delegácia Slovenskej republiky, vedená predsedom vlády SR Mikulášom Dzurindom, sa zúčastnila v dňoch 14.-15. novembra 2002 summitu predsedov vlád štátov Stredoeurópskej iniciatívy za účasti ministrov zahraničných vecí v Skopje.
	
	Počas summitu sa uskutočnili bilaterálne rokovania premiéra M. Dzurindu s jeho partnermi z Talianska - Silviom Berlusconim, Ukrajiny - Anatolijom Kinachom, z  Macedónska Stevkom Crvenkovskim, ako aj s prezidentom Borisom Trajkovskim. 

	Minister zahraničných vecí SR Eduard  Kukan sa bilaterálne stretol so svojimi partnermi Ilinkou Mitrevovou z Macedónska,  Ilirom Metom z Albánska a Mirceom  Geoana z Rumunska.

	Summit SEI predstavuje významné fórum pre pravidelné konzultácie o vývoji situácie v regióne juhovýchodnej Európy, o rekonštrukciu, rozvoj a stabilitu ktorého prejavuje stály záujem medzinárodné spoločenstvo. Prioritnými témami v politickej oblasti boli regionálna spolupráca a integrácia všetkých štátov do systému bezpečnosti, prosperita a rozvoj,  boj proti terorizmu, organizovanému zločinu, pašovaniu zbraní, drog, ľudí a ilegálnej imigrácii, výmena názorov na úlohu SEI v európskom integračnom procese, spolupráca s OBSE v rámci príspevku SEI k bezpečnosti a stabilite v regióne. Ďalším predmetom diskusie bola súčasná situácia v regióne juhovýchodnej Európy. 

Premiéri uvítali pokrok dosiahnutý v regióne pri vytváraní stabilných demokratických inštitúcií, zdôraznili význam pripravovaného rozšírenie EÚ v roku 2004 o ďalšie štáty SEI a vyjadrili presvedčenie, že proces rozširovania bude pokračovať a povedie k vytvoreniu zjednotenej Európy. 

	V ekonomickej oblasti dominovali otázky zlepšenia vzájomnej spolupráce pri snahe o realizáciu infraštruktúrnych projektov s využitím dostupných finančných zdrojov v rámci SEI, ako aj spolupráca SEI s Európskou bankou pre obnovu a rozvoj a Hospodárskou komisiou OSN pre Európu pri realizácii spoločných projektov.

	Sprievodnými akciami summitu SEI v  Skopje boli V. Ekonomické fórum a II. Mládežnícke fórum. 

  	Priebeh a výsledky tohtoročného summitu potvrdili potrebu, ale i snahu o pokračovanie v Talianskom započatej revitalizácii pôvodného prioritného poslania SEI, spočívajúceho v konkrétnej ekonomickej a technickej spolupráci pri rozvíjaní regionálnej infraštruktúry, čiže také smerovanie SEI, ktoré podporuje aj Slovensko.